รัฐบาลไทย-ข่าวทำเนียบรัฐบาล-นายกรัฐมนตรี หนุน "ยุวแรงงาน" เสริมประสบการณ์การทำงานช่วงปิดเทอม มีตำแหน่งงานรองรับกว่า 30,000 อัตรา
วันอังคารที่ 27 กุมภาพันธ์ 2561
นายกรัฐมนตรี หนุน "ยุวแรงงาน" เสริมประสบการณ์การทํางานช่วงปิดเทอม มีตําแหน่งงานรองรับกว่า 30,000 อัตรา
นายกรัฐมนตรี หนุน "ยุวแรงงาน" เสริมประสบการณ์การทํางานช่วงปิดเทอม มีผู้ประกอบกว่า 700 แห่ง ทั่วประเทศเข้าร่วม มีตําแหน่งงานรองรับกว่า 30,000 อัตรา เปิดรับสมัครตั้งแต่ 22 กุมภาพันธ์ - 8 มีนาคม 2561
วันนี้ (27 กุมภาพันธ์ 2561) เวลา 08.45 น. ณ ตึกบัญชาการ 1 ทําเนียบรัฐบาล พลเอก ประยุทธ์ จันทร์โอชา นายกรัฐมนตรี พบปะพูดคุยกับนักเรียน นักศึกษาและสถานประกอบการได้แก่ บริษัท ปตท.จํากัด (มหาชน) บริษัทเซ็นทรัล เรสตอรองส์ กรุ๊ป จํากัด บริษัทฟู้ดแพชชั่น จํากัด (บาร์บีคิวพลาซ่า) บริษัท เดอะไมเนอร์ ฟู้ด กรุ๊ป จํากัด (มหาชน) และบริษัทเบอร์ลี่ ยุคเกอร์ จํากัด (มหาชน) หรือห้างบิ๊กซี ที่เข้าร่วมโครงการ “ประชารัฐรวมพลัง สร้างยุวแรงงาน” ซึ่งกระทรวงแรงงานจัดขึ้นเพื่อสนองยุทธศาสตร์การพัฒนาชาติ 20 ปี ตามนโยบายของรัฐบาลในการพัฒนาและเสริมสร้างทรัพยากรมนุษย์ โดยเฉพาะนักเรียน นักศึกษาได้ใช้เวลาว่างให้เป็นประโยชน์ในช่วงปิดเทอม โดยทํางานในสถานประกอบการต่างๆ เพื่อเสริมประสบการณ์การเรียนรู้อาชีพ เพิ่มพูนทักษะก่อนเข้าสู่โลกแห่งการทํางานจริงภายหลังเรียนจบ โดยมี พลตํารวจเอก อดุลย์ แสงสิงแก้ว รัฐมนตรีว่าการกระทรวงแรงงาน นายจรินทร์ จักกะพาก ปลัดกระทรวงแรงงาน และคณะผู้บริหารระดับสูงของกระทรวงแรงงานร่วมด้วย
โอกาสนี้ รัฐมนตรีว่าการกระทรวงแรงงาน กล่าวรายงานว่า โครงการ “ประชารัฐรวมพลัง สร้างยุวแรงงาน” มุ่งหวังส่งเสริมการมีงานทําให้นักเรียน นักศึกษาในช่วงปิดเทอม โดยเป็นการผนึกกําลังกันในรูปแบบ “ประชารัฐ” ระหว่างภาครัฐและเอกชน กล่าวคือกระทรวงแรงงาน โดยกรมการจัดหางาน ทําหน้าที่ประสานภาคเอกชน จัดหาตําแหน่งงาน ประสานสถานศึกษา เพื่อประชาสัมพันธ์และรับสมัคร นักเรียน นักศึกษา เข้าร่วมโครงการ โดยมีกรมพัฒนาฝีมือแรงงานทําหน้าที่ฝึกอบรม และทักษะพื้นฐาน อาทิ หลักสูตรการทํางานเป็นทีม การมีจิตบริการ ความรับผิดชอบต่อหน้าที่ เป็นต้น ขณะที่สถานประกอบการจัดทําคู่มือการปฏิบัติงาน การดูแลด้านสวัสดิการ การคุ้มครองด้านความปลอดภัยในการทํางานตามที่กฎหมายกําหนด รวมถึงจัดให้มีพี่เลี้ยงคอยแนะนําเกี่ยวกับการทํางาน ซึ่งมีผู้ประกอบการเข้าร่วมโครงการกว่า 700 แห่งทั่วประเทศ มีตําแหน่งงานรองรับกว่า 30,000 อัตรา รับสมัครตั้งแต่ 22 กุมภาพันธ์ - 8 มีนาคม 2561 ระยะเวลาทํางาน 2 เดือน ตั้งแต่วันที่ 9 มีนาคม - 9 พฤษภาคม 2561
รัฐมนตรีว่าการกระทรวงแรงงาน กล่าวเพิ่มเติมอีกว่า เด็กๆ ที่เข้าร่วมโครงการจะได้รับค่าตอบแทนไม่ต่ํากว่าชั่วโมงละ 40 บาท ทํางานไม่เกินวันละ 7 ชั่วโมง และจะได้รับการฝึกฝนและเพิ่มพูนทักษะอาชีพที่สอดคล้องกับความต้องการ สร้างประสบการณ์จากการทํางานจริงในสถานประกอบการ ฝึกความอดทน ระเบียบวินัย และเรียนรู้โลกอาชีพ เตรียมความพร้อมก่อนเข้าสู่ตลาดแรงงานหลังเรียนจบ ทั้งยังมีรายได้ระหว่างการเรียน ช่วยลดภาระค่าใช้จ่ายของผู้ปกครอง และเห็นคุณค่าของเงินอีกด้วย ซึ่งจะทําให้เด็กมีพื้นฐานในการก้าวเข้าสู่วัยแรงงานที่มีคุณภาพ เพื่อนําพาประเทศไปสู่ความมั่นคง มั่งคั่ง และยั่งยืนสืบไป
จากนั้น นายกรัฐมในตรี ได้กล่าวขอบคุณการทํางานของทุกภาคส่วนที่ช่วยกันขับเคลื่อนโครงการนี้ และกล่าวให้กําลังใจเด็ก ๆ "ยุวแรงงาน" ว่า งานด้านการบริการความสําคัญคือ การพูดจา การบริการที่ดี ลูกค้ามีความสําคัญ และให้ความสําคัญในการบริการ พร้อมสร้างค่านิยมที่ดี ซึ่งคือส่วนหนึ่งในโครงการไทยนิยม คือนิยมทําความดีอย่างยั่งยืน
.........................................................................................
กลุ่มประชาสัมพันธ์และเผยแพร่ สํานักโฆษก